ทหารไทยลุยเบี้ยประกันสุดฤทธิ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ปีนี้ตั้งเป้า2.9พันล้านโต53% เชื่อพนักงานประสบการณ์5ปี
โพสต์ทูเดย์ — ธนาคารทหารไทยตั้งเป้ายอดขายประกันชีวิตปีนี้เติบโต 53% ทำรายได้ค่าธรรมเนียมเฉียด 600 ล้านบาท
นายจุมพล สายมาลา ผู้ช่วยกรรมการผู้จัดการใหญ่และเจ้าหน้าที่บริหาร สายงานธนบดีธนกิจ ธนาคารทหารไทย เปิดเผยว่า บริษัทตั้งเป้าเบี้ยประกันรับรวมที่ขายผ่านธนาคารในปี 2553 จำนวน 2,891 ล้านบาท หรือเพิ่มขึ้น 53% จากปี 2552 
ในจำนวนนี้แยกเป็นเบี้ยลูกค้ารายใหม่ 1,451 ล้านบาท จากปี 2552 ที่มีเบี้ยใหม่ 973 ล้านบาท และเบี้ยต่ออายุของลูกค้าเก่า 1,440 ล้านบาท จากปี 2552 ที่มีจำนวน 912 ล้านบาท
ทั้งนี้ ธนาคารมั่นใจว่าจะสามารถทำได้ตามเป้าหมายที่วางไว้ เนื่องจากพนักงานมีประสบการณ์กว่า 5 ปีแล้ว และพร้อมจะทำตลาดอย่างจริงจังในปีนี้ โดยจะพยายามเพิ่มจำนวนพนักงานที่มีใบอนุญาตขายประกันชีวิตและประกันภัยเพิ่มขึ้นจากปัจจุบันอยู่ที่ 2,300 คน จากจำนวนพนักงานทั้งหมดกว่า 4,000 คน
“เบี้ยรับรวม 2,891 ล้านบาท จะทำให้ธนาคารมีรายได้ค่าธรรมเนียมประมาณ 570600 ล้านบาทในปี 2553 ซึ่งโดยศักยภาพของสาขา 480 แห่งทั่วประเทศ สามารถที่จะทำยอดขายได้มากกว่านี้ แต่ธนาคารไม่ต้องการให้เป็นการกดดันพนักงาน จนทำให้ผลิตภัณฑ์การเงินอื่นๆ ของธนาคารเสียหาย จึงทำแบบค่อยเป็นค่อยไป” นายจุมพล กล่าว
นายจุมพล กล่าวว่า แบบประกันชีวิตที่ขายในปัจจุบันมีเพียง 3 แบบเท่านั้น และขายดีมาก เพราะตรงกับความต้องการของลูกค้า โดยเฉพาะแบบชำระเบี้ย 5 ปี คุ้มครอง 10 ปี ซึ่งให้ผลตอบแทนเฉลี่ยปีละ 1.7% สูงกว่าอัตราดอกเบี้ยเงินฝาก ทำยอดขายได้ถึง 50% ของเบี้ยใหม่ในปี 2552 ที่ผ่านมา และมั่นใจว่าแบบนี้จะยังเป็นที่ต้องการของลูกค้ากลุ่มคนเริ่มทำงานอายุ 2028 ปี เพราะออมเพียง 10 ปี ก็ได้เงินก้อนมาสร้างครอบครัวใหม่
ขณะที่แบบชำระเบี้ย 8 ปี คุ้มครอง 15 ปี ทำยอดขายได้ในสัดส่วน 50% ของเบี้ยใหม่ในปี 2552 โดยกลุ่มลูกค้าวัย 2830 ปี และกลุ่มวัย 4055 ปี นิยมซื้อแบบประกันดังกล่าว เพราะเป็นช่วงที่เก็บออมไว้สำหรับครอบครัว และมีแบบชำระเบี้ย 8 ปี คุ้มครอง 99 ปี สำหรับคนเตรียมตัวเกษียณ ซึ่งยอดขายยังไม่มากนัก
“ลูกค้าเราชำระเบี้ยต่อปีค่อนข้างสูง โดยเฉลี่ยต่อกรมธรรม์อยู่ที่ 3.5 หมื่นบาท และตลอด 5 ปีที่ผ่านมา แทบจะไม่มีลูกค้าเคลมสินไหมเข้ามาเลย” นายจุมพล กล่าว
ปัจจุบันบริษัทมีลูกค้าที่ซื้อประกันรายสามัญผ่านธนาคาร 5 หมื่นราย และมีลูกค้าที่ทำประกันสินเชื่อกับธนาคารประมาณ 4,000 รายซึ่งในปีนี้ได้มุ่งขยายฐานลูกค้าสินเชื่อขนาดกลางและขนาดเล็กเพิ่มขึ้น โดยได้ออกกรมธรรม์ใหม่เพื่อลูกค้ากลุ่มดังกล่าวเฉพาะเมื่อปลายปีที่ผ่านมา และ กำลังได้รับการตอบรับดีขึ้นอย่างต่อเนื่อง